சாராம்சமாகச் சொன்னால் நிலைமாறு கால நீதி என்பது அனைத்துலக சமூகம் தமிழ் மக்களுக்கு வழங்கும் நீதி. யாருக்கு நீதி? வழக்கறிஞர்களுக்கா? அல்லது நீதவானுக்கா? இல்லை. பாதிக்கப்பட்ட மக்களுக்குத்தான் இந்த நீதி என்பதை முதலில் உணர்த்துவோம். நிலை மாறுகாலம் என்பதற்கு எங்கள் மக்களிடம் சரியான விளக்கமில்லை. அதற்கு விளக்கம் கொடுப்பதற்கு அரசியல்வாதிகளால் முடியவில்லை. எங்கள் ஊடகங்களும் அதனைச் செய்யவில்லை. எல்லோருமாக அதனை அரச சார்பற்ற நிறுவனங்களிடம் கையளித்து விட்டனர். அவை என்ன செய்கின்றன? உயர்தர ஹோட்டல்களில் சந்திப்புக்களை நாடாத்துகின்றன. அங்கு வரும் வளவாளர்களில் பலருக்கு தாம் என்ன பேசுகிறோம் என்பது தெரியாது. சில இடங்களில் மக்களிடம் கொடுக்கப்படும் மொழிபெயர்ப்பானது மிக மோசமானதாக உள்ளது. மொழிபெயர்ப்பை கொடுப்பவர் மக்களிடம் அது போய்ச் சேர வேண்டும் என உண்மையில் முடிவு செய்திருந்தால் அப்படிப்பட்ட ஒரு மொழிபெயர்ப்பை கொடுத்திருக்க முடியாது.